ddrg/super_eurlex huggingface dataset:
DA Den Europæiske Unions Tidende CE 78/335

(2004/C 78 E/0353)

SKRIFTLIG FORESPØRGSEL P-3911/03

af María Valenciano Martínez-Orozco (PSE) til Kommissionen

(11. december 2003)

Om: Forskelsbehandling af mindreårige ved adgang til sportsforeninger i Spanien

I henhold til konventionen om barnets rettigheder skal det sikres, at barnet beskyttes mod alle former for forskelsbehandling på grund af barnets forældres eller familiemedlemmers stilling og virksomhed. I artikel 31 fastslås barnets ret til frit at deltage i det kulturelle og kunstneriske liv.

I medfør af artikel 24 i Den Europæiske Unions charter om grundlæggende rettigheder har børn ret til den beskyttelse og omsorg, der er nødvendig for deres trivsel.

Desuden er beskyttelsen af børns rettigheder indskrevet som et af Unionens mål, jf. afsnit I, artikel 3, stk. 4, i den kommende europæiske forfatning.

I Spanien, hvor der bliver stadig flere indvandrere med mindreårige børn i skolealderen, for hvilke sporten kan udgøre et positivt middel til integration i det spanske samfund, forekommer der tilfælde med alvorlig forskelsbehandling af piger og drenge i forbindelse med at få adgang til sportsforeninger på grund af administrative hindringer, eller fordi foreningerne nægter at optage de pågældende med den begrundelse, at deres familier endnu ikke har lovligt ophold, eller at de endnu er på vej til at opnå lovligt ophold.

Hvordan stiller Kommissionen sig til denne alvorlige overtrædelse af pigers og drenges grundlæggende rettigheder, når de udsættes for forskelsbehandling i forbindelse med adgang til spanske sportsforeninger?

Svar afgivet på Kommissionens vegne af Viviane Reding

(16. januar 2004)

Kommissionen er helt klar over de problemer, der omtales af det ærede parlamentsmedlem, vedrørende unge udlændiges adgang til sportsaktiviteter, der arrangeres af visse sportsforeninger i Spanien og i andre medlemsstater.

Nogle af de aspekter, som det ærede parlamentsmedlem kommer ind på, henhører under fællesskabsretten. Kommissionen er netop i færd med at undersøge vedtægterne for sportsforeninger i alle medlemsstaterne med henblik på at kontrollere, om de er forenelige med princippet om ikke-forskelsbehandling. Det ser nemlig ud til, at der er store forskelle, og at den rolle, de offentlige myndigheder tildeler foreningerne, er meget forskellig fra den ene medlemsstat til den anden. Det bør dog fremhæves, at fællesskabslovgivningen vedrørende betingelserne for indrejse og ophold (jf. direktivet om status som fastboende udlænding, der blev vedtaget den 25. november 2003) sigter mod ligebehandling af tredjelandsstatsborgere, der opholder sig lovligt i EU, hvad angår adgangen til varer og tjenesteydelser. En sådan ligebehandling finder ikke anvendelse på udlændinge, som ikke har lovligt ophold i EU.

Når denne undersøgelse er gennemført, vil Kommissionen udtale sig om, hvordan der skal følges op på tilfælde af forskelsbehandling, som den måtte have konstateret, og som er uforenelige med fællesskabsretten og med chartret om grundlæggende rettigheder, som det ærede parlamentsmedlem henviser til.
DA Den Europæiske Unions Tidende CE 88/620

(2004/C 88 E/0639)

SKRIFTLIG FORESPØRGSEL E-1902/03

af Lord Inglewood (PPE-DE) til Kommissionen

(11. juni 2003)

Om: Moms og det europæiske kunstmarked

Er Kommissionen enig i konklusionerne i undersøgelsen »VAT and the European Art Market«, som offentliggjordes af European Fine Art Foundation i 2003? Hvis ikke, hvorfor ikke? Kan Kommissionen navnlig oplyse, om den vil forelægge et forslag vedrørende et fælles registreringssystem således som foreslået i nævnte undersøgelse?

Svar afgivet på Kommissionens vegne af Frederik Bolkestein

(14. juli 2003)

Den største del af undersøgelsen »Moms og det europæiske kunstmarked« indgår i en detaljeret vejledning for kunsthandlere, som gør rede for medlemsstaternes momsregler. Kommissionen takker European Fine Arts Federation, der har taget initiativ til indsamling og offentliggørelse af disse oplysninger.

Efter vedtagelsen af direktivet om merværdiafgiftssystemet for radio og tv-spredningstjenester og visse elektronisk leverede tjenesteydelser (1), som der henvises til i undersøgelsen fra European Fine Art Federation, er Kommissionen helt enig i begrebet »one stop shop« (et fælles ekspeditionssted), som indebærer, at handlende kan opfylde deres afgiftsmæssige forpligtelser i den medlemsstat, hvor de er etableret. Kommissionen har i denne forbindelse iværksat en større undersøgelse vedrørende de forpligtelser, der påhviler afgiftspligtige personer, der ønsker at handle i deres eget land og i andre medlemsstater. Konklusionerne fra denne undersøgelse er for øjeblikket genstand for en høring af offentligheden på webstedet »Your voice in Europe« (2). Kommissionen vil tage bemærkningerne fra denne høring til efterretning, når den udarbejder et forslag om forenkling af de administrative forpligtelser, herunder registreringsforpligtelser, som den har til hensigt at udarbejde i 2004.

(1) Rådets direktiv 2002/38/EF af 7. maj 2002 om ændring og midlertidig ændring af direktiv 77/388/EØF hvad angår merværdiafgiftssystemet for radio- og tv-spredningstjenester og visse elektronisk leverede tjenesteydelser, EFT L 128 af 15.5.2002.

(2) http://europa.eu.int/yourvoice/consultations/index_en.htm.
DA Den Europæiske Unions Tidende CE 88/383

(2004/C 88 E/0390)

SKRIFTLIG FORESPØRGSEL E-2139/03

af Maurizio Turco (NI) til Kommissionen

(26. juni 2003)

Om: Krænkelse af trosfriheden og begrænsninger for religionsudøvelse i Belarus

Mikhail Balyk, der er præst for Pinsemissionen, nægter af betale en bøde, som han er blevet idømt for at udøve et religiøst erhverv og drive religiøse aktiviteter i en religiøs organisation, som ikke er registreret, hvilket er ulovligt ifølge belarussisk lov.

Balyk understreger, at de statslige myndigheder har begået en lang række procedurefejl ved udarbejdelsen af overtrædelsesprotokollen.

Således er han ikke blevet afsløret i at begå de påståede ulovlige handlinger, og myndighederne har ikke beviser for, at en religiøs organisation er blevet oprettet uden den fornødne registrering.

Den nye, mere restriktive religionslov, som trådte i kraft i november, fastsætter bl.a., at:

a) en organisation skal have mindst 20 medlemmer for at kunne blive registreret og få tilladelse til at drive aktiviteter; ifølge forvaltningsloven må der ikke drives en religiøs organisation, hvis den ikke er registreret,

b) kun de store nationale religiøse organisationer – eller organisationer, der består af mindst 10 menigheder i mindst fire af landets seks regioner – har ret til at oprette klostre eller andre uddannelsesinstitutioner med henblik på udøvelse af tro og andre religiøse aktiviteter.

De nye organisationer skal lade sig registrere, og allerede eksisterende organisationer har en frist frem til den 16. november 2004 til at opfylde lovens krav, hvilket er en forudsætning for at kunne fortsætte aktiviteterne.

Ifølge artikel 19 i den nye lov skal klostre og lignende institutioner have mindst 10 deltagere, og uddannelsesinstitutionerne skal have kvalificerede og tosprogede (russisk og belarussisk) lærere.

I øjeblikket er det ikke mange belarussiske organisationer, der er i stand til at opfylde de krav, loven stiller til forsættelse af religiøse aktiviteter.

Kan Kommissionen under henvisning til de glimrende økonomiske og handelsmæssige samarbejds-forbindelser mellem EU og Belarus oplyse:

— om den har kendskab til disse forhold?
DA Den Europæiske Unions Tidende CE 88/441

(2004/C 88 E/0447)

SKRIFTLIG FORESPØRGSEL E-2857/03

af Graham Watson (ELDR) til Kommissionen

(26. september 2003)

Om: Seychellerne

Har Kommissionen kendskab til de mord, der på det seneste har fundet sted i Seychellerne, som af mange menes at have været igangsat af regeringen?

Hvilke foranstaltninger har Kommissionen truffet i denne anledning?

Svar afgivet på Kommissionens vegne af Poul Nielson

(5. november 2003)

Kommissionen er opmærksom på og bekymret over den stigning i antallet af alvorlige forbrydelser, der har fundet sted i Seychellerne, og som delvis forekommer at skyldes en forværring i de socioøkonomiske forhold. Den er også opmærksom på forlydenderne om, at regeringens sikkerhedsstyrker er involveret, men har ikke noget førstehåndskendskab til støtte herfor.

Såfremt Kommissionen modtager klare beviser for, at landets regering har været involveret i de nyligt stedfundne forbrydelser, eller hvis der foreligger andre klare tegn på en forværring af menneskerettighedssituationen i landet, vil Kommissionen tage sine forbindelser med Seychellerne op til fornyet overvejelse.
DA Den Europæiske Unions Tidende CE 88/22

(2004/C 88 E/0022)

SKRIFTLIG FORESPØRGSEL E-1295/03

af José Ribeiro e Castro (UEN) til Kommissionen

(7. april 2003)

Om: Politiske fanger i Cuba

Ifølge oplysninger i medierne arresterede det cubanske politi den 20. marts 2003 forfatteren og journalisten Raúl Rivero. Det var den tredje dag i træk, hvor der fandt arrestationer sted af ledere af oppositionen blevet arresteret.

Under arrestationen, som fandt sted i tilstedeværelse af den anholdtes moder, som er en ældre kvinde, blev der ikke oplyst noget om motivet til fængslingen.

På samme måde skal også økonomen Marta Beatriz Roque, der er formand for sammenslutningen for et civilsamfund, Hector Palácios, formand for gruppen »Todos Unidos«, økonomen Óscar Espinosa Chepe og hen ved 60 andre politisk aktive fra forskellige byer være blevet arresteret.

Kommissionen bedes svare på følgende:

— hvilke oplysninger om disse begivenheder ligger den inde med? Hvordan stiller den sig til arrestationerne?

— hvordan har Kommissionens netop etablerede delegation til myndighederne i landet reageret?
DA Den Europæiske Unions Tidende CE 84/248

(2004/C 84 E/0294)

SKRIFTLIG FORESPØRGSEL E-3575/03

af Michl Ebner (PPE-DE) til Rådet

(5. december 2003)

Om: Et EU-dækkende kort for handicappede

I alt 37 millioner unionsborgere eller med andre ord hver tiende borger i Den Europæiske Union lever med et handicap. Det europæiske handicapår, som slutter om nogle få uger, skulle give nye impulser og skabe konkrete resultater for at sikre ligeberettigelse for handicappede EU-borgere, således at disse borgere fremover kan fungere normalt i enhver sammenhæng.

Et skridt i denne retning ville være indførelse af et i hele EU gyldigt handicapkort, der uanset statsborgerskab garanterer enhver handicappet person problemfri adgang til begunstigelser og lempelser. I skriftlig forespørgsel E-2173/02 (1) er der allerede henvist til nødvendigheden af et sådant handicapkort.

Da hver medlemsstat selv kan bestemme omfanget af begunstigelser og lempelser for handicappede, ville et over alt gældende EU-handicapkort være nødvendigt. Et sådan kort ville garantere enhver handicappet unionsborger samme rettigheder i de enkelte lande.

Rådet bedes tage stilling til følgende spørgsmål:

— Har EU allerede gjort sig de første overvejelser om indførelse af et i hele EU gyldigt handicapkort?

— Hvad går disse overvejelser i bekræftende fald ud på?

— Ville det i benægtende ikke være nødvendigt at indføre et handicapkort, der accepteres i hele EU?

Svar

(11. marts 2004)

Rådet minder det ærede parlamentsmedlem om, at det er medlemsstaterne, der behandler spørgsmål vedrørende identitetskort.

Rådet har gentagne gange givet udtryk for interesse hvad angår handicappedes situation, men det har aldrig drøftet de spørgsmål, det ærede parlamentsmedlem rejser.

(1) EFT C 277 E af 14.11.2002, s. 257.
DA Den Europæiske Unions Tidende CE 78/444

(2004/C 78 E/0466)

SKRIFTLIG FORESPØRGSEL E-2966/03

af Brian Simpson (PSE) til Kommissionen

(8. oktober 2003)

Om: Den spanske vandressourceplan: La Brena-dæmningprojektets indvirkning på den iberiske los og fredede rovdyr

Er Kommissionen opmærksom på de problemer, der kan opstå for den iberiske los, den spanske kejserørn og andre sårbare arter i forbindelse med den spanske regerings nationale vandressourceplan, navnlig La Brena-dæmningprojektet?

Kan Kommissionen oplyse om, hvilke planer den har om at frede alle truede arter, men især den iberiske los og den spanske kejserørn?

Svar afgivet på Kommissionens vegne af Margot Wallströmström

(18. november 2003)

Kommissionen er bekendt med La Breña II-dæmningsprojektet i provinsen Cordoba i den selvstyrende region Andalusien i Sydspanien.

Kommissionen har indledt en overtrædelsesprocedure vedrørende dette projekt for at sikre, at Fællesskabets miljølovgivning anvendes korrekt.

La Breña II-projektet har været genstand for en række informationsudvekslinger og møder mellem Kommissionen og de spanske myndigheder. Det skal bemærkes, at Kommissionen har modtaget omfattende informationer i denne sag fra de spanske myndigheder og forskellige personer, sammenslutninger og organer, som har fremsat deres synspunkter både til fordel for og mod dette projekt.

Det er værd at bemærke, at de spanske myndigheder i forbindelse med denne sag har anmodet om en udtalelse fra Kommissionen i henhold til artikel 6, stk. 4, i Rådets direktiv 92/43/EØF af 21. maj 1992 om bevaring af naturtyper samt vilde dyr og planter (1). Kommissionen er i gang med at undersøge denne anmodning. Kommissionen forventer at kunne afgive udtalelse om projektet inden for kort tid.

(1) EFT L 206 af 22.7.1992.
DA Den Europæiske Unions Tidende CE 88/28

(2004/C 88 E/0030)

SKRIFTLIG FORESPØRGSEL P-1384/03

af Gian Gobbo (NI) til Kommissionen

(8. april 2003)

Om: Tyrkisk besættelse af irakisk Kurdistan

Som følge af krigsudbruddet i Irak har Tyrkiet meddelt, at det agter at sende tropper for at besætte en strækning på 20 km i irakisk Kurdistan, der nyder status som semiautonomt område. Denne beslutning har vundet tilslutning hos NATO's myndigheder. Den kurdiske befolkning og dens politiske repræsentanter, som ved forskellige lejligheder har tilkendegivet deres klare modstand og har meddelt, at de vil gøre væbnet modstand, er imod en sådan militær besættelse — der begrundes i humanitære forhold.

Hvorledes stiller Kommissionen sig til denne n'te »spillen med musklerne« fra Tyrkiets side?

Kunne tilstedeværelse af tyrkiske tropper i irakisk Kurdistan ikke være indledningen til annektering af territorium der?

Finder Kommissionen ikke, at en sådan adfærd fra Ankaras side er uforenelig med Tyrkiets status som kandidatland til EU-medlemskab?

Svar afgivet på Kommissionens vegne af Christopher Patten

(21. maj 2003)

Det Europæiske Råd har forklaret, at EU støtter bevarelsen af Iraks territoriale integritet og respekten for alle irakeres rettigheder, herunder minoriteters rettigheder. Endvidere har det opfordret alle lande i området til at afstå fra aktioner, som kunne give anledning til yderligere ustabilitet. I denne forbindelse skal en eventuel tyrkisk intervention i Irak bedømmes i forhold til Tyrkiets status som kandidatland til EU-medlemskab.

Kommissionen er bekendt med, at Tyrkiet har bekræftet sin forpligtelse til at respektere Iraks territoriale integritet, og at det tyrkiske parlament har givet tilladelse til eventuel indsættelse af militære tropper i det nordlige Irak for at kunne forsvare tyrkisk territorium mod angreb, tilstrømning af flygtninge og terroristvirksomhed fra PKK-KADEK. Den 10. april nåede De Forenede Staters udenrigsmininister Colin Powell og hans tyrkiske kollega Abdullah Gul til enighed om, at De Forenede Stater skulle sørge for, at de irakiske kurdere ikke fik kontrol over Kirkuk, og at Tyrkiet kunne sende en mindre overvågningsgruppe for at forhindre konflikt. Denne løsning blev foreslået for at bidrage til en almindelig stabilisering af situationen.
DA Den Europæiske Unions Tidende CE 78/140

(2004/C 78 E/0144)

SKRIFTLIG FORESPØRGSEL E-2637/03

af Maurizio Turco (NI) til Kommissionen

(2. september 2003)

Om: Eksportrestitutioner for eksport af smør og andre mælkefedtstoffer samt smørbare mælkefedt-produkter (KN-kode 0405) fra medlemsstater til Vatikanstaten i 2000

I sit svar på forespørgsler E-1477/03 og E-1480/03 (1) om eksportrestitutioner for eksport af landbrugsprodukter fra medlemsstater til Vatikanstaten udtalte kommissionsmedlem Fischler den 21. maj 2003, at Kommissionen er i færd med at indhente de oplysninger, der er nødvendige for at besvare spørgsmålene, og at den vil meddele resultatet af sine efterforskninger, så snart det foreligger.

Det fremgår af følgende supplerende oplysninger vedrørende eksport af smør og andre mælkefedtstoffer samt smørbare mælkefedtprodukter (KN-kode 0405), som stammer fra henholdsvis

a) Kommissionens CAT-database (Clearance Audit Trail System), at der i 2000 eksporteredes følgende mængder til Vatikanstaten: — 125 000 kg fra Østrig med en restitution på 212 500,82 EUR svarende til en støtte på 1,70 EUR/kg — 20 560 kg fra Tyskland med en restitution på 34 952,01 EUR svarende til en støtte på 1,70 EUR/kg

b) OECD's database, at der i 2000 eksporteredes følgende mængder til Vatikanstaten: — 80 000 kg fra Østrig og 14 400 kg fra Tyskland,

c) hvilket betyder — at der i uretmæssig støtte er udbetalt 86 972,30 EUR for 51 160 kg mere, når der sammenlignes med OECD-tallene.

Er Kommissionen enig i, at manglerne ved og de stadig tydeligere uoverensstemmelser mellem data fra forskellige institutionelle kilder udgør et alvorligt problem for disses troværdighed og muligvis kunne skyldes svig mod Fællesskabets finanser, eller kan den allerede nu afvise denne mulighed?

(1) EUT C 70 E af 20.3.2004, s. 45.
DA Den Europæiske Unions Tidende CE 78/675

(2004/C 78 E/0718)

SKRIFTLIG FORESPØRGSEL P-3918/03

af Georges Berthu (NI) til Kommissionen

(11. december 2003)

Om: Nedsatte momssatser

Den 3. december 2003 erklærede kommissær Bolkestein over for Europa-Parlamentet, at Kommissionen ikke agtede at fremsætte et nyt forslag vedrørende udvidelsen af anvendelsesområdet for de nedsatte momssatser (bl.a. til byggearbejde og restaurationsydelser), idet Rådet stillede sig skeptisk over for dens forslag af 7. juli 2003.

Forslaget af 7. juli 2003 var imidlertid bredere og ville bl.a. afskaffe undtagelserne, som er et omstridt emne.

Mener Kommissionen ikke, at konflikter bør undgås, og at den bør indtage samme holdning som Europa-Parlamentet (Randzio-Plath-betænkningen, vedtaget den 4. december 2003, P5_TA-PROV(2003)0547), der fornuftigt foreslår at forlænge varigheden af eksperimentet med nedsatte momssatser for arbejdskraftintensive ydelser og udvide medlemsstaternes muligheder for at indføre nedsatte momssatser, bl.a. for restaurationsydelser?

Svar afgivet på Kommissionens vegne af Frederik Bolkestein

(19. januar 2004)

Kommissionen vedtog den 16. december 2003 et forslag til Rådets direktiv om ændring af direktiv 77/388/EØF (1) med henblik på at forlænge muligheden for at bemyndige medlemsstaterne til at anvende nedsatte momssatser på visse arbejdskraftintensive tjenesteydelser og et forslag til beslutning om forlængelse af gyldighedsperioden for beslutning 2000/185/EF (2) om bemyndigelse af medlemsstaterne til at anvende en nedsat momssats for visse arbejdskraftintensive tjenesteydelser i overensstemmelse med proceduren i artikel 28, stk. 6, i direktiv 77/388/EØF (3).

Forlængelsen vil gøre det muligt for de ni medlemsstater, der i øjeblikket anvender en nedsat momssats på arbejdskraftintensive tjenesteydelser, at vedblive dermed på uændrede vilkår i yderligere to år indtil den 31. december 2005, uden at anvendelsesområdet derfor ændres eller udvides.

Dette vil antagelig give Rådet den fornødne tid til at opnå enstemmighed om det fremtidige anvendelsesområde for de nedsatte momssatser på grundlag af Kommissionens oprindelige forslag (4).

Kommissionen tilsigtede med sit forslag af 23. juli 2003 at forbedre det indre marked, bl.a. ved at videreføre forenklingen og rationaliseringen af momssatserne. Blandt andet foreslog den, at restaurationsydelser, reparation, vedligeholdelse og rengøring af boliger samt pleje i hjemmet endeligt optages i bilag H.

Dette forslag behandles stadig af Rådet, og det tilkommer dette at træffe endelig afgørelse om de nedsatte momssatser i lyset af Europa-Parlamentets udtalelse.

(1) Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter — Det fælles merværdiafgiftssystem: ensartet beregningsgrundlag, EFT L 145 af 13.6.1977.

(2) Rådets afgørelse 2000/185/EF af 28. februar 2000 om bemyndigelse af medlemsstaterne til at anvende en nedsat momssats for visse arbejdskraftintensive tjenesteydelser i overensstemmelse med proceduren i artikel 28, stk. 6, i direktiv 77/388/EØF, EFT L 59 af 4.3.2000.

(3) KOM(2003) 825 endelig udg.

(4) KOM(2003) 397 endelig udg.
DA Den Europæiske Unions Tidende CE 78/544

(2004/C 78 E/0571)

SKRIFTLIG FORESPØRGSEL E-3423/03

af Mario Borghezio (NI) til Kommissionen

(18. november 2003)

Om: Eurostatskandalen — ubesvarede spørgsmål

Agter Kommissionen at ændre forholdet mellem kommissærerne og deres generaldirektører, således at sidstnævnte fremover, uanset deres status som overordnede tjenestemænd, er underlagt de respektive kommissærers politiske autoritet ligesom i medlemsstaternes ministerier? Hvornår agter den i givet fald at træffe en sådan beslutning?
DA Den Europæiske Unions Tidende CE 78/671

(2004/C 78 E/0714)

SKRIFTLIG FORESPØRGSEL E-3903/03

af Roberta Angelilli (UEN) til Kommissionen

(17. december 2003)

Om: Positiv særbehandling af det gældsramte italienske parti Democratici di Sinistra (DS)

I 1996 indledte det italienske parti Democratici di Sinistra et projekt, der skulle rette op på partiets økonomi, ved hjælp af selskabet Beta Immobiliare, som formelt blev oprettet i 1995 til »opkøb, bebyggelse, forvaltning, ombytning og til salg af ejendomme og ejendomsrettigheder af enhver slags«. I tråd med denne målsætning overdrog de lokale partiafdelinger i DS et stort antal ejendomme til selskabet Beta Immobiliare, der ved salg af disse ejendomme skulle skaffe penge til at rette op på underskuddet i partiet. Denne »indkasseringsplan« slog imidlertid fejl. En af kreditorerne er Monte dei Paschi di Siena. I forbindelse med de fire lån, som denne bank har ydet DS, er 27 afdrag ikke betalt svarende til en uindfriet gæld på flere millioner euro. Selv om det drejer sig om en klækkelig sum penge, lader det ikke til, at bankledelsen fra Siena vil kræve sit tilgodehavende betalt, og heller ikke Banca d'Italia, der er det tilsynsførende organ, har grebet ind. Hertil kommer, at DS's formand Piero Fassino for nylig — for at afhjælpe denne situation — har anmodet om at få eftergivet 50 % af den samlede gæld. Selv om der endnu ikke er nogen formel accept af forslaget, forholder bankerne sig uden tvivl positivt til ideen.

Kan Kommissionen på denne baggrund oplyse følgende:

1. Normalt griber bankerne ind over for en kunde, der er bagud med betalingen, allerede ved andet ubetalte afdrag — i dette tilfælde er der derimod ikke truffet nogen foranstaltninger. Mener Kommissionen ikke, at dette strider imod princippet om ligebehandling af forbrugerne, når der ydes positiv særbehandling til magtfulde organer, mens privatpersoner pålægges endog meget høje rentesatser, afkræves omkostningsgebyrer ved enhver banktransaktion og pålægges samtlige økonomiske konsekvenser af en eventuel betalingsrestance?

2. Kan Kommissionen oplyse om EU's lovgivning på bankområdet især med henblik på forbrugerbeskyttelse i relation til kreditinstitutter?

3. Kan dette ses som et eksempel på fænomenet »overdreven gældsstiftelse«, som Det Økonomiske og Sociale Udvalg flere gange har omtalt i sine udtalelser og forsøgt at få Kommissionen til at skride ind over for?

Svar afgivet på Kommissionens vegne af David Byrne

(5. februar 2004)

De problemstillinger, som det ærede medlem nævner, falder uden for Fællesskabets beføjelse.

Da de involverede parter ikke er fysiske personer, der handler uden for deres forretningsmæssige eller erhvervsmæssige aktiviteter, gælder EF-bestemmelserne vedrørende forbrugerbeskyttelse, som det ærede medlem refererer til, ikke.